b"\n_START_ARTICLE_\nFortalesa de Brest\n_START_SECTION_\nHist\xc3\xb2ria\n_START_PARAGRAPH_\nLa particularitat principal de la fortalesa de Brest \xc3\xa9s que ha estat una fortalesa amb funci\xc3\xb3 militar permanent des de fa almenys disset segles. Encara s'hi haurien d'afegir els anys en qu\xc3\xa8 fou una fortificaci\xc3\xb3 lleugera de troncs i terra, establerta des de l'edat del ferro. El triangle, amb dos costats que dominen la mar i l'estuari del riu Penfeld, corresponent a all\xc3\xb2 que se'n diu un oppidum tancat. Moltes pen\xc3\xadnsules bretones acullen fortaleses d'aquest tipus com la Pointe du Chateu de Beuzec a Beuzec-Cap-Sizun o a Yaudet en Ploulec'h. A trav\xc3\xa9s de monedes se sap que els romans hi van ser presents almenys des del temps de l'emperador Postumus (193-211), a m\xc3\xa9s tenim la prova de la resta de la muralla gal\xc2\xb7loromana de la cortina nord que mostra l'alternan\xc3\xa7a horitzontalt de rajol i blocs de granit, alguna vegada posada tamb\xc3\xa9 en opus spicatum. Aquests vestigis estan datats del segle III. _NEWLINE_El castell gal\xc2\xb7lorom\xc3\xa0 sembla que fou un dels m\xc3\xa9s grans de l'\xc3\xa8poca i presentava una muralla quadrangular amb una dotzena de torres a cada costat. Segons L\xc3\xa9on Fleuriot (Origines de la Bretanye, 1980), un castell com aquest justificaria situar a Brest el centre pol\xc3\xadtic dels Osismes, una tribu celta de G\xc3\xa0l\xc2\xb7lia, i d'aquesta manera tamb\xc3\xa9 controlar-los. _NEWLINE_La ciutat i el castell, el nom dels quals es confonia, van ser destru\xc3\xafts al segle V pels gots, els v\xc3\xa0ndals o potser els huns el 452. Potser per aquesta ra\xc3\xb3 la ciutat, anomenada Legio, va veure com el bisbe la deixava i s'instal\xc2\xb7lava a la ve\xc3\xafna Saint-Pol-de-L\xc3\xa9on. Despr\xc3\xa9s de quatre segles sense not\xc3\xadcies la Cr\xc3\xb2nica de Nantes explica que en una fortalesa anomenada Bresta s'hi va assassinar el rei Salom\xc3\xb3 de Bretanya el 875. Cap al 1064 o 1065, el comte de L\xc3\xa9on, Morvan II, va aixecar les muralles del castell i hi va ajuntar una torre de l'homenatge en un dels angles per tal de poder-s'hi allotjar. A la ciutat closa hi va fer construir una capella sota la invocaci\xc3\xb3 de Notre-Dame-de-Piti\xc3\xa9. _NEWLINE_El 1194 el castell pertanyia encara als comtes de L\xc3\xa9on i va servir per acollir-hi el jove Artur I de Bretanya, fill i hereu d'Enric II d'Anglaterra i hereu del ducat, assassinat el 1203 pel seu oncle, Joan sense Terra. El 1240, el comte Herv\xc3\xa9 III de L\xc3\xa9on es va vendre la ciutat i el castell de Brest al duc, Joan I de Bretanya, a canvi d'una renda de 100 lliures i d'una euga blanca. La guerra de Successi\xc3\xb3 Bretona va confirmar al segle seg\xc3\xbcent l'immens valor estrat\xc3\xa8gic del castell obert al mar i de la rada, que serveix de protecci\xc3\xb3 dels vaixells hostils. El 1342, el rei Eduard III d'Anglaterra va desembarcar amb el seu gran ex\xc3\xa8rcit a Brest per mantenir el seu candidat a la corona de Bretanya, Joan II de Montfort. Va deixar una guarnici\xc3\xb3 al castell i va empresonar el 1347 a Carles de Blois, nebot de Felip VI de Fran\xc3\xa7a, esp\xc3\xb2s de Joana de Penthi\xc3\xa8vre, hereva del ducat de Bretanya. El 1372 el duc Joan V de Bretanya va decidir deixar el castell en mans dels anglesos, que ell mateix havia recuperat el 1365, per tal d'equilibrar la Guerra dels Cent Anys._NEWLINE_El rei de Fran\xc3\xa7a, Carles V, va intentar de conquerir la fortalesa a trav\xc3\xa9s dels seus dos conestables bretons, Bertrand du Guesclin el 1375 i Olivier de Clisson el 1378, ambd\xc3\xb3s casos fracassaren. Quan el duc Joan V i el rei Carles VI va estar reconciliats van establir un nou setge en tota regla el 1386, per\xc3\xb2 el duc de Lancaster el va repel\xc2\xb7lir i va destruir totes les contrafortificacions. El 1395 el duc ha haver de comprar el castell al rei Ricard II d'Anglaterra per l'astron\xc3\xb2mica xifra de 35000 lliures. _NEWLINE_Al segle XVII l'enginyer del rei S\xc3\xa9bastien Le Prestre, marqu\xc3\xa8s de Vauban va refer la fortalesa i durant la II Guerra Mundial va ser parcialment destru\xc3\xafda."